Марко Ганчев
Девет навършил съм, почвам десета

chitanka.info

Девет навършил съм, почвам десета —

мога да ковна пиронче с теслата!

Хванах пирончето, без да се сетя,

че не се хваща пирон за главата.

Пернах си палеца вместо пирона,

хукнах и спуснах по пладне пердета —

скришом от хората сълзи да роня:

девет навършил съм, почвам десета!

Първо се мисли, а после с теслата!

Винаги вече за туй ще се сетя.

Само че късно узря ми главата:

девет навършил съм, почвам десета…

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.